《江涨》
宋代·苏辙

山中三日雨，江水一丈高。
崩腾没州渚，淫溢浸蓬蒿。
凌晨我有适，出门舟自操。
中廛已易肆，下道先容舠。
鸡犬萃坟冢，牛羊逾圈牢。
厨薪散流枿，囷米为浮糟。
卧席不遑卷，剥茧仍未缫。
老弱但坐视，闾里将安逃。
徙居共扰扰，来势方滔滔。
嗟余偶同病，哀尔为生劳。
晴日慰人愿，寒风送惊涛。
藩篱山旧趾，蠃蚌遗平皋。
流窜非择地，艰难理宜遭。
胡为苦戚戚，一夕生二毛。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。